Id-Deċiżjoni tal-Kummissjoni
tat-28 April 1994
li temenda d-Deċiżjoni tal-Kummissjoni 92/471/KEE dwar il-kondizzjonijiet tas-saħħa ta' l-annimali u ċ-ċertifikazzjoni veterinarja għall-importazzjoni ta' embriji tal-bovini minn pajjiżi terzi
(Test b'relevanza għaż-ŻEE)
(94/280/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitá Ewropea,
Wara li kkunsidrat id-Direttiva tal-Kunsill 89/556/KEE tal-25 Settembru 1989 dwar il-kondizzjonijiet tas-saħħa ta' l-annimali li jirregolaw il-kummerċ fi ħdan il-Komunitá u l-importazzjoni minn pajjiżi terzi ta' embriji ta' annimali domestiċi ta' l-ispeċi bovina [1], kif l-aħħar emendata mid-Direttiva 93/52/KEE [2], u partikularment l-Artikolu 9 ta' din,
Billi d-Direttiva 89/556/KEE ħalliet barra embriji miksuba b'ċerti metodi ta' teknika mill-kamp ta' applikazzjoni tad-Direttiva msemmija;
Billi, bid-Direttiva 93/52/KEE, il-kamp ta' applikazzjoni tad-Direttiva 89/556/KEE tkabbar biex jinkludi l-embriji kollha tal-bovini minbarra dawk li jinkisbu bit-trasferiment ta' nukleji; billi l-embriji li jridu jkunu suġġetti għal metodi ta' teknika li jinvolvu l-penetrazzjoni taz-zona pellucida u dawk miksuba bl-iffertilizzar in vitro jistgħu jiddaħħlu fil-kummerċ jew jiġu importati sakemm jissodisfaw il-ħtiġiet tad-Direttiva 89/556/KEE, b'ċerti salvagwardji addizzjonali;
Billi d-Deċiċjoni tal-Kummissjoni 94/113/KE [3] temenda l-Annessi tad-Direttiva biex tippreskrivi s-salvagwardji addizzjonali meħtieġa;
Billi huwa meħtieġ li tkun emendata d-Deċiżjoni tal-Kummissjoni 92/471/KEE tat-2 ta' Settembru 1992 dwar il-kondizzjonijiet tas-saħħa ta' l-annimali u ċ-ċertifikazzjoni veterinarja għall-importazzjoni ta' embriji tal-bovini minn pajjiżi terzi [4] biex tingħata kunsiderazzjoni lis-salvagwardji addizzjonali;
Billi l-miżuri li tipprovdi għalihom din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
L-Annessi tad-Deċiżjoni 92/471/KEE huma b'dan sostitwiti bl-Annessi ta' din id-Deċiżjoni.
Artikolu 2
Din id-Deċiżjoni għandha tapplika mit-tletin jum wara n-notifika tagħha.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fit-28 ta' April 1994.